(Ortografía tradicional) Ri winak aj Israel pa Jerusalén xequitak bi sacerdotes xukujeꞌ levitas rucꞌ ri tat Juan chutaꞌic che jachin ri areꞌ.
Ri areꞌ kas xukꞌalajisaj chquiwäch chi sakil,
xubij:
Ri in,
man in tä ri Cristo,
—xcha chque.
Xquitaꞌ chi cꞌu jumul che,
xquibij:
¿Jachin cꞌu ri lal?
¿A lal riꞌ ri ka mam Elías ri kꞌalajisal re ru Lokꞌ Pixab ri Dios?
—xecha che.
Ri tat Juan xubij:
Man in tä riꞌ,
—xcha chque.
Jumul chic xquitaꞌ che,
xquibij:
¿A man lal cꞌu riꞌ ri kꞌalajisal u Tzij ri Dios ri cäbixic chi cäpe na?
—xecha che.
Ri areꞌ xchꞌawic,
xubij:
Man in tä riꞌ,
—xcha chque.
Xquibij cꞌu che:
¿Jachin cꞌu ri lal?
Rajwaxic chi cujeꞌc,
cꞌo jas ri queꞌkabij chque ri xujtakow lok.
¿Jas ri cäbij la chke chij ib la?
—xecha che.
Ri tat Juan xchꞌawic,
xubij:
In riꞌ ri jun ri co cächꞌaw pa tak ri juyub ri cätzꞌinowic,
cubij:
“Chibana u banic ri nim be ri cäbin wi ri Kajaw,
chibana jicom che,”
—cächaꞌ.
Jeꞌ jas ri xubij lok ri ka mam Isaías ri kꞌalajisal re ru Lokꞌ Pixab ri Dios,
—xcha chque.
Ri achijab riꞌ ri xeopan rucꞌ ri tat Juan chuchꞌabexic,
e areꞌ qui takoꞌn ri tataꞌib fariseos waꞌ.
Xquitaꞌ cꞌu che ri tat Juan:
We ri lal,
man lal tä riꞌ ri Cristo,
man lal tä riꞌ ri ka mam Elías,
man lal tä cꞌu riꞌ ri kꞌalajisal re ru Lokꞌ Pixab ri Dios,
¿jas che cäban la kasnaꞌ?
—xecha che.
Ri tat Juan xubij chque:
Ri in quinban kasnaꞌ rucꞌ joron.
Cꞌo cꞌu Jun chxol alak ri man etam tä alak u wäch ri Areꞌ.
Are cꞌu waꞌ ri Jun ri teren lok chwij,
pune nim cꞌu na u banic chnuwäch in.
Man takal tä cꞌu chwe in quinquir ru cꞌamal u xajäb,
—xcha chque.
Ronojel waꞌ we riꞌ xcꞌulmataj pa Betábara ri cꞌo chrelbal kꞌij che ri nimaꞌ Jordán jawijeꞌ ri tajin cuban wi kasnaꞌ ri tat Juan.
Chucab kꞌij ri tat Juan xril ri Jesús tajin cänakajin lok rucꞌ,
xubij:
¡Chilampe alak!
—cächaꞌ.
Are waꞌ ri Jun ri cäcämisax na cho ri Dios jeꞌ ta ne jun alaj chij che resaxic bi ri qui mac ri winak ri e cꞌo cho ruwächulew,
—cächaꞌ.
Chrij cꞌu ri Areꞌ xintzijon wi aretak xinbij:
Cäpe chi na Jun ri nim na u banic chnuwäch in.
Je riꞌ,
rumal chi ri Areꞌ ya cꞌo chic mäjok quil nu wäch in.
Ri in xukujeꞌ man wetam tä u wäch nabe,
tajin cꞌu quinban qui kasnaꞌ ri winak rech conojel ri winak aj Israel cäquetamaj u wäch,
—xcha ri tat Juan.
Xukujeꞌ xubij ri tat Juan:
Xinwil ri Lokꞌalaj Espíritu xkaj lok chicaj jeꞌ u banic jun palomäx,
xcanaj cꞌu can puwiꞌ ri Jesús.
Ri in nabe man wetam taj jachin ri Areꞌ,
ri Dios cꞌut ri xintakowic chi quinban kasnaꞌ rucꞌ joron,
are xubij chwe:
“Jachin ri cawilo chi cäkaj ri Lokꞌalaj Espíritu puwiꞌ,
cäcanajic,
are riꞌ ri Jun ri cuban na kasnaꞌ rucꞌ ri Lokꞌalaj Espíritu,”
—xcha chwe.
Ri in wilom ri xucꞌulmaj,
quinkꞌalajisaj cꞌut jas ri xinwilo chi are waꞌ ru Cꞌojol ri Dios,
—xcha ri tat Juan chque ri winak.